和微之詩二十三首 和除夜作
作者：白居易
朝代：唐

paragraphs: 君賦此詩夜，窮陰歲之餘。
我和此詩日，微和春之初。
老知顏狀改，病覺肢體虛。
頭上毛髮短，口中牙齒疎。
一落老病界，難逃生死墟。
況此促促世，與君多索居。
君在浙江東，榮駕方伯輿。
我在魏闕下，謬乘大夫車。
妻孥常各飽，奴婢亦盈廬。
唯是利人事，比君全不如。
我統十郎官，君領百吏胥。
我掌四曹局，君管十鄉閭。
君爲父母君，大惠在資儲。
我爲刀筆吏，小惡乃誅鋤。
君提七郡籍，我按三尺書。
俱已佩金印，嘗同趨玉除。
外寵信非薄，中懷何不攄？
恩光未報荅，日月空居諸。
磊落嘗許君，跼促應笑予。
所以自知分，欲先歌歸歟。